**OPEN CALL – RE-DIZAJN SHOP**

Vyhlasovateľ: Východoslovenská galéria

1. Zámer
2. Východisková situácia
3. Zadanie
4. Podmienky
5. **Zámer:**

**Re-dizajn galerijného obchodu, ktorý sídli v budove Východoslovenskej galérie na Hlavnej 27 v Košiciach.**

Priestor obchodu sídli v pamiatkovom objekte a do budúcna sa účel priestoru môže zmeniť, preto je zámerom skôr vizuálne a dizajnové oživenie - v zmysle kompozície a využitia interiéru, nákupu nového vybavenia, dizajnových prvkov a nábytku bez stavebných zásahov. Obchod musí spĺňať moderné štandardy, variabilnosť, bezbariérovosť, použitie ekologických materiálov, atraktívnosť pre domácich i zahraničných návštevníkov. Človek by sa v ňom mal cítiť príjemne a uvoľnene. Súčasťou riešenia môže byť aj predajný pult s kávovarom a sedacie prvky. Hľadáme moderné riešenie, ktoré však bude citlivé k historickému kontextu miesta a zohľadní interiér a farebnú škálu celej budovy tak aby obchod vizuálne vhodne zapadol do celej architektúry vonkajších aj vnútorných priestorov.

1. **Východisková situácia:**

* Priestor je v súčasnosti rozdelený na 3 časti stĺpmi a mobilnými priečkami. Obchod/projekčná -prednášková miestnosť/sklad. Riešenie by sa týkalo prvých dvoch častí viď. pôdorys pričom by sme chceli zachovať funkcie obidvoch.
* Funguje celoročne a turistická sezóna trvá od apríla do októbra
* V lete je 50% návštevníkov zo SR a 50% zo zahraničia
* Nedokonalosti tohto priestoru - nevhodný a heterogénny mobiliár s malou úložnou kapacitou. Neefektívne využitý priestor.

1. **Zadanie**

Chceme vytvoriť moderný, bezbariérový obchod, ktorého dizajn by mal súvisieť so súčasnou značkou inštitúcie. Vizuálne sa nemá jednať len o "obchod so suvenírmi", ale o štýlový priestor, ktorý je variabilný, praktický a útulný -návštevník sa v ňom cíti príjemne. Potrebujeme vymyslieť celkový koncept a dizajn - kde by spolu jednotlivé prvky a časti prednáškovej miestnosti navzájom vizuálne ladili a komunikovali.

Veľká časť priestoru bude fungovať ako predajňa publikácií galerijného merch, ale aj dizajnérskych produktov či grafík. Potrebujeme pre ich predaj nájsť vhodné dispozičné riešenie, vymyslieť mobiliár, kde návštevníkom budeme ponúkať:

* Knihy, katalógy a časopisy
* Galerijné suveníry (pohľadnice, magnetky, plagáty)
* Produkty (keramiku, šperky, textil)
* Umenie (dizajnové predmety, grafiky...)

1. Vytvorenie priestoru, ktorý bude ponúkať kurátorovaný výber produktov od lokálnych umelcov, dizajnérov, vlastný merch galérie, výrobky od zraniteľných skupín, komunít, s ktorými spolupracujeme (často sa jedná o výrobky nižšej dizajnérskej kvality tašky, ozdoby, textilné obaly na knihy, háčkované hračky, zásterky)
2. Mobiliár na uloženie rôznorodého dizajnérskeho tovaru a to hlavne knihy, katalógy, časopisy ale tiež keramika, tašky, tričká, väčší aj drobný sortiment -magnetky šperky, písacie potreby atď
3. Predajný pult: zázemie pre obsluhu s kávovarom (nepovinné)
4. Miesto pre letáky a plagáty: Niektoré informácie o galérii alebo dianí v meste či v krajských inštitúciách (napríklad "čo sa dá v meste robiť") by sme radi komunikovali formou nástenky, tabule. Potrebovali by sme pre ňu vymyslieť funkčný systém, či dizajnové riešenie.
5. Branding na oknách, ktorý bude citlivo komunikovať čo sa vo vnútri nachádza (nepovinné)
6. **Podmienky**

**A/ PREDMET:** Dizajnový návrh obchodu VSG v budove na Hlavnej 27

**B/ ÚČEL:** Nájsť najvyhovujúcejšie koncepčné riešenie redizajnu obchodu z hľadiska architektonického, dizajnového,  hmotového a materiálového riešenia a funkčného usporiadania priestorových prvkov

**C/ KAŽDÝ SÚŤAŽNÝ NÁVRH VO FORMÁTE PDF MUSÍ OBSAHOVAŤ**:

* Textovú časť v ktorej architekt popíše svoj koncept re-dizajnu obchodu
* Riešenie brandingu na oknách (nepovinné)
* Skeče alebo vizualizácie obchodu
* Pôdorys navrhovaného stavu
* Približný, položkový rozpočet

**D/ VÍŤAZNÝ NÁVRH MUSÍ PO DOPRACOVANÍ OBSAHOVAŤ**

* Realizačnú projektovú dokumentáciu.
* Detailnú vizualizáciu priestoru, plány a zadanie pre zhotoviteľa a remeselníkov.
* Detailný rozpočet, ktorý bude konzultovaný so zhotoviteľom a organizáciou Východoslovenská galéria

**E/ HARMONOGRAM**

* Vyhlásenie 3. júl 2023
* Lehota na predkladanie súťažných návrhov 15. august.
* Do 10 dní zasadnutie odbornej komisie
* 31. augusta vyhlásenie víťaza
* 15. september dopracovanie návrhu
* September až december dopracovanie a realizácia víťazného návrhu
* 15. november posledný termín pre uhradenie faktúr

**F/ OKRUH ÚČASTNÍKOV:**

**Účastníkom môže byť jedine subjekt:**

a) odborne spôsobilý, ktorý má dosiahnuté vysokoškolské vzdelanie minimálne druhého stupňa v odbore architektúra, scénografia, dizajn alebo podľa ekvivalentnej právnej úpravy platnej v krajine sídla, podnikania, či mieste inej adresy účastníka.

b) oprávnený na výkon podnikania (musí byť oprávnený na výkon obchodnej činnosti zodpovedajúcej zadávanej zákazke alebo podľa ekvivalentnej právnej úpravy platnej v krajine podnikania účastníka. Splnenie tejto podmienky je účastník povinný preukázať výpisom z príslušného registra.

Subjektom môže byť:

– fyzická osoba

– skupina fyzických osôb podľa písm. a), ktorá pre uzavretie zmluvy o dielo určí spomedzi seba jedného zástupcu a vysporiada medzi sebou autorskoprávne vzťahy s tým spojené;

– právnická osoba, ktorej konateľ spĺňa podmienky podľa písm. a).

**Účastníkom nesmie byť subjekt:**

a) vypracoval kritériá výberu účastníkov, vypracoval kritériá hodnotenia predložených návrhov;

b) je členom poroty, náhradníkom člena poroty

c) je zamestnancom vyhlasovateľa;

d) je blízkou osobou, spoločníkom, štatutárnym orgánom, zamestnancom alebo zamestnávateľom osôb vylúčených z účasti v súťaži podľa písmen a) až c).

**G/ KRITÉRIÁ HODNOTENIA NÁVRHOV:**

* Členovia autorského tímu musia spĺňať kritériá uvedené v článku F/ Okruh účastníkov. Člen autorského tímu jedného účastníka nemôže byť zároveň členom autorského tímu iného účastníka.
* Uchádzač predloží tri svoje referenčné projekty s ich stručným opisom. Medzi autormi referenčných projektov musí byť aspoň jeden z členov autorského tímu, deklarovaný v rámci predchádzajúceho bodu. Referenčné projekty majú ilustrovať schopnosť uchádzača spracovať tento typ zákazky. Preferuje sa predloženie realizovaných projektov porovnateľného zadania a rozsahu. Súčasťou formátu bude textový popis v rozsahu: názov a miesto, autor, základné bilancie, termín realizácie/projekcie, rozsah uchádzačom vykonaných projekčných fáz, výška investičných nákladov. Uchádzač, ktorý nemá dostatok realizovaných projektov podobného typu, môže predložiť projekty iného typu, prípadne projekty, ktoré neboli realizované. Účelom tejto výnimky je umožniť účasť aj začínajúcim architektom.
* Celková kvalita návrhu z architektonicko-dizajnového hľadiska
* Nadčasovosť a univerzálnosť
* Nápaditosť
* Kvalita návrhu z hľadiska funkčne-prevádzkového riešenia
* Reálnosť a realizovateľnosť navrhnutého riešenia.
* Hospodárnosť a ekonomická primeranosť navrhnutého riešenia.

**H/ CENA ZA VÍŤAZNÝ NÁVRH:**

* Odmena za víťazný návrh vrátane dopracovania dokumentácie: 3 600 eur (s DPH)
* Celková suma na realizáciu interiéru max. 14 000 EUR s DPH (10, 000 Eur mobiliár- dlhodobý hmotný majetok, 4,000 Eur s DPH (osvetlenie, interiérové doplnky. **Stanovenú sumu nie je možné prekročiť.**

Východoslovenská galéria si vyhradzuje právo nerealizovať ani jeden návrh pokiaľ nebude spĺňať stanovené podmienky a kritériá hodnotenia. Mená odbornej poroty budú zverejnené v priebehu trvania OPEN CALLU.

Návrhy vo formáte pdf. a prípadné otázky posielajte na adresu [sutaz@vsg.sk](mailto:sutaz@vsg.sk)

Obhliadku priestoru je možné dohodnúť si na telefónnom čísle 0918 539 771.

Pomôcky: pôdorys, pdf prezentácia (súčasný stav a inšpiračné zdroje)